Kaapse nommerplate: Tatta CA, hallo WC | Netwerk24
Deur Warda Meyer 23 Oktober 2019 06:02
Kaapstad se relatief nuwe CAA-nommerplate is op die punt om versadig raak en gaan vervang word met ’n nuwe alfanumeriese kode wat gaan eindig in WC.
Die CAA-nommerplate in Kaapstad gaan nou vervang word met ’n nuwe alfanumeriese kode wat gaan eindig in WC.
Volgens Bonginkosi Madikizela, Wes-Kaapse LUR vir vervoer, sal die ou CAA-nommerplate vervang word met alfanumeriese karakters, gevolg deur WC aan die einde.
“Die nuwe nommerplate sal soortgelyk wees aan die Gautengse en die Oos-Kaapse nommerplate.”
Madikizela sê die nuwe nommerplate word geskep omdat meer daarvan uitgereik sal kan word.
“Die huidige CAA-nommerplate laat slegs toe dat 99 999 plate vervaardig word. Ons glo dat die nuwe nommerplaat die beste manier is om vorentoe te gaan, want met die WC-stelsel kan ons ongeveer 16 miljoen nommerplate uitreik.”
Volgens Madikizela sal dit baie lank duur voordat die stad weer ’n probleem met nommerplate ondervind.
Die CAA-nommerplate is nog relatief nuut en is eers in Mei 2019 bekend gestel.
Madikizela sê die beoogde nommerplaatverandering sal binnekort vir openbare kommentaar in die Staatskoerant gepubliseer word.
Die LUR sê daar sal van CA-, CAA- en WP-nommerplaat-houers verwag word om hul ou nommerplate in te ruil, maar daar is nog nie ’n spesifieke tydsraamwerk hiervoor uitgewerk nie.
Meer oor: Bonginkosi Madikizela | Kaapstad | Nommerplate
Slim nommerplate koes vir e-tolhek
George se nommerplate kan ook ’n ‘CAG’ kry